Kristinn og Matthías skoruðu í sigri á Kanada - mbl.is
Íþróttir | Íslenski fótboltinn | mbl | 16.1.2015 | 23:30 | Uppfært 17.1.2015 9:35
Kristinn og Matthías skoruðu í sigri á Kanada
Kristinn Steindórsson skoraði í fyrsta A-landsleik sínum í kvöld. Ljósmynd/thecrew.com
Ísland vann 2:1-sigur á Kanada í kvöld í vináttulandsleik í knattspyrnu karla sem háður var í Orlando í Bandaríkjunum.
Ísland komst yfir strax á 6. mínútu þegar Kristinn Steindórsson skoraði með góðum skalla í sínum fyrsta A-landsleik. Rúrik Gíslason átti stóran þátt í markinu en hann lék frábærlega framhjá varnarmanni Kanada á hægri kantinum og gaf síðan fyrirgjöf beint á Kristin.
Ísland komst í 2:0 rétt fyrir hálfleik þegar löng sending barst af hægri kantinum frá Theódóri Elmari Bjarnasyni, Sölvi Geir Ottesen vann skallaeinvígi og kom boltanum á Matthías Vilhjálmsson sem skoraði með skalla sitt annað landsliðsmark.
Kanada minnkaði muninn í 2:1 þegar Dwayne De Rosario skoraði með skalla eftir frábæra fyrirgjöf í kjölfarið á hornspyrnu eftir 70 mínútna leik og þar við sat.
Hólmbert Aron Friðjónsson, sem kom inná sem varamaður í upphafi seinni hálfleiks, fékk tvö mjög góð færi undir lok leiksins en tókst ekki að nýta þau. Hann þreytti frumraun sína í kvöld með A-landsliðinu eins og Kristinn, Ólafur Karl Finsen og Elías Már Ómarsson, en fjölda fastamanna vantaði í bæði lið þar sem ekki er um opinberan landsleikjadag að ræða.
Liðin mætast að nýju á mánudagskvöld.
Lið Íslands: (4-4-2) Mark: Hannes Þór Halldórsson (Ingvar Jónsson 65.). Vörn: Theódór Elmar Bjarnason, Sölvi Geir Ottesen, Sverrir Ingi Ingason, Hjörtur Logi Valgarðsson. Miðja: Rúrik Gíslason (Elías Már Ómarsson 87.), Guðlaugur Victor Pálsson (Björn Daníel Sverrisson 46.), Rúnar Már Sigurjónsson, Kristinn Steindórsson (Þórarinn Ingi Valdimarsson 46.). Sókn: Matthías Vilhjálmsson (Hólmbert Aron Friðjónsson 46.), Jón Daði Böðvarsson (Ólafur Karl Finsen 72.).